《望灵石》
宋代·李处权

杖藜出望江郎峰，清辉秀气在眼中。
当年何人运神斧，劖削碧玉成芙蓉。
平地崛起五千仞，浮云落日当秋空。
东西南北千里间，他山莫敢来争雄。
英灵往往在人物，异时杰出闻数公。
伟哉高厚职覆载，储精毓粹良未穷。
畸予家世本伊洛，四时行乐都忘慵。
楼台面面得形胜，锦屏女几鸣皋嵩。
十年戎马断归路，流落江湖今一翁。
平生所得在黄卷，昔贤今圣独见容。
青衫憔悴百寮底，犹欣收此笔砚功。
声名突兀不磨灭，要与此峰相始终。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。